Poppie-saak: 'Daar moet nie net twee beskuldigdes voor hof wees' | Maroela Media
Poppie-saak: 'Daar moet nie net twee beskuldigdes voor hof wees'
Lulu en Christo van der Merwe. Foto: Phillip Bruwer
Christo van der Merwe, die biologiese pa van Poppie van der Merwe (3), het Dinsdag gesê hy soek geregtigheid vir die dood van sy dogter.
Van der Merwe het buite die hooggeregshof in Pretoria gepraat waar Poppie se ma en stiefpa, Louisa (46) en Kobus Koekemoer (44), tereg staan vir die moord op die kleuter. Van der Merwe het aan die media gesê hy, sy vrou, Lulu, en hul ouers woon die hofverrigtinge by om geregtigheid te soek vir sy "blouoog-dogtertjie wat deur die wêreld in steek gelaat is".
"Ons wil berusting kry dat die skuldiges aan die pen sal ry. Maar ons is ook hier vir al die Poppies daar buite wat nog lewe, en as ons kyk na gister [Maandag] se staatsgetuies is dit baie duidelik dat daar nie net twee beskuldigdes voor die hof moet wees nie. Wie weet hoeveel ander mense het versuim om 'n helpende hand uit te steek."
Hy het gesê as net een van die mense wat Maandag getuig het die regte stappe gevolg het, kon Poppie vandag nog geleef het.
Van der Merwe het verwys na drie vroue in Orania wat sedert April 2016 mishandeling in die Koekemoer-huishouding vermoed het, maar dit net gemonitor het en glo nooit self by die polisie aangemeld het nie.
Maroela Media het vroeër berig nadat die Orania Maatskaplike Raad (OMR) in April die kinders begin monitor het, het die OMR se berader glo gereeld 'n maatskaplike organisasie buite Orania en die streek se maatskaplike werker in Hopetown van die situasie ingelig, aangesien Orania nie 'n polisiestasie of die nodige regte het om kinders uit sorg te verwyder nie.
Volgens die berader het die plaaslike departement van maatskaplike ontwikkeling, in Hopetown, nooit by hulle uitgekom voordat die Koekemoer-egpaar uiteindelik aan die einde van September "oornag" uit Orania na 'n kleinhoewe in Mamogaleskraal naby Brits in Noordwes verhuis het nie.
Kobus en Louisa Koekemoer in die Pretoria-hooggeregshof (31 Oktober 2017). Foto: Phillip Bruwer
Adv. Adrian Nell, Louisa se regsverteenwoordiger, het Maandag tydens kruisondervraging dit gestel dat daar nêrens in die hele Noord-Kaap 'n klag oor die mishandeling by die polisie ingedien is nie. Hy het gesê die streek se maatskaplike werker sal ook getuig dat sy nie van die beweerde mishandeling ingelig is nie en eers daarvan in die media gelees het.
"Ons wil hê dat elke persoon wat bewus is van hierdie tipe situasies moet opstaan en daadwerklik as mens iets daaraan doen," het Van der Merwe gesê. "As mense het ons 'n verpligting om op te staan vir dié wat nie vir hulself kan [opstaan] nie."
Louisa en Kobus staan tereg op 'n aanklag van moord, twee aanklagte van aanranding met die doel om ernstig te beseer en 'n aanklag van kindermishandeling. Van dié aanklagte hou ook verband met die beweerde aanranding van 'n vyfjarige seuntjie en 15-jarige meisie tussen September 2015 en Oktober 2016. Die egpaar het skuld op al die aanklagte teen hulle ontken.
Die saak duur voort.
Lees die vorige berigte oor Poppie van der Merwe op Maroela Media.
Henri sukkel in die getuiebank na regter ja sê vir uitsaai
Simba Mhere-ongeluk: Getuie se geloofwaardigheid bevraagteken
Pappa, waar was jy? Het jy nie ook vir Poppie in die steek gelaat nie?
Prinses van Pta
Ek wou nou net self dieselfde ding se! Waar was hierdie Pappa al die tyd, het hy nooit haar gesien nie, nooit fout opgemerk as hy haar wel gesien het nie? Dan het hy haar ook net so in die steek gelaat as al die res
Kry die hele lot agter tralies – ook die maatksaplike werkers wat duidelik nie hulle werk gdoen het nie.
Die welsyne doen net so min soos die polisie. Ek het mense 4 keer al aangemeld wat soortgelyk dieselfde aan hulle 3 kinders doen soos springs se gruwel huis (Het bewyse v fotos ens) …… en? niks….. almal los hulle. Mens se hande voel af gekap…. gaan ek en verwyder die kinders myself, dan sluit hulle my toe.
Waar was jy dan gewees mnr Van der Merwe. Hoekom het jy nie jou dogtertjie gehelp nie. Jy is net so skuldig soos haar ma en stiefpa. Help nie jy wys nou vinger na ander nie